정조 18년
甲寅八月十七日辰時上御熙政堂大臣備局堂上引見入侍兩館提學同爲入侍時行都承旨徐邁修同副承旨徐配修假注書具得魯李允謙事變假注書尹濟弘記注官金良倜承膺祚右議政李秉模判敦寧金持默左參贊洪秀輔行副司直徐有防刑曹判書李得臣弘文提學具庠藝文提學金載瓚行副司直李敬懋徐有大李漢豐開城留守李冕膺副司直尹行任副修撰高宅謙以次進伏訖上曰左副承旨入侍出榻敎賤臣承命出傳與左副承旨洪仁浩偕入進伏秉模曰凉意稍生靜攝之餘聖體若何上曰暑氣尙不快退故諸節亦未顯勝矣秉模曰日前伏見傳敎下者有省煩二字果是熱候之快省云乎上曰然矣予素不服當歸藥若服當歸藥一二貼則膈間留滯故也今番欠寧時偶服當歸飮食調下果得差勝之效可謂當劑自初不服尙云晩矣秉模曰廟宮祗謁之禮至今未展臣固仰聖衷之夙夜憧憧而非但晟熱之尙爾鑾蹕之一番勞撼不瑕有添損之節乎宗社之慶臣民之望惟是玉候之不日快復何必以謁廟之姑未展誠過用聖念也上曰雖緣將攝予所憧憧之念安得不然也秉模曰王大妃殿氣候何如上曰湯劑榻敎不出朝報故外人似或不知而連進三錢重蔘茶賴以扶接矣秉模曰惠慶宮氣候何如上曰多日欠和伏悶大抵今夏癤腫外間亦有輪行之症云稍待生涼後則自有勿藥之慶矣秉模曰領左相今皆引入臣何敢安於鼎席而聖候康復之餘肇聞賓對之命故不遑他顧冒沒登筵寧不有愧於僚相乎上曰領左相之引入亦關世道雖有李遇濟百輩有何所損於領左相乎此則世道爲重四維爲輕而疾病之來聖人猶不能免況凡人乎謂之臺疏言其不當言之言使元老大臣不得安於朝廷之上寧有如許朝綱見今摠使惠堂之任姑待領相出仕後擬薦晦初間展謁時當勉出而領相姑未出仕則左相之隨引固其勢也且當生涼後敦勉矣秉模曰以日前吏判望言之此雖與新通有異而旣有領左相則臣不敢獨擅故致煩飭敎還切悚惶之心矣上曰次對爲之秉模曰頃者與僚相入侍也幸値聖候之康復歡欣慶忭之極有不可提稟他說今日則旣以次對爲名亦不可泯默矣殿下試看今日朝廷臺閣長領闕啓無難呈告之員何其多也茶時之啓何其久也古所稱臺烏之噤仗馬之戒政爲今日道也彼三司將焉用之臣等今旣登對此不可不一番出場也上曰予豈或固拒而然乎秉模曰殿下若快收禁令則自可出場矣上曰此則臺諫之外大臣雖言之予豈允從乎大凡臺閣之所重顧何如也蓋言可則聽之言不可則不聽之其聽與不聽惟在於上而近來臺諫輩只事妄度預料初不入來於臺廳此豈成說乎秉模曰目下大論不容晷刻少緩而近日三司惟以違牌爲事以至今日賓對亦不得備員入侍如許國體古所未有人臣之義只當盡其己分之所當爲而已嶺海鈇鉞何可計較於其間哉臣謂今日不爲入來三司一竝削職更令備員各盡其分無使瞻聆去益駭惑國體得以維特斷不可已矣上曰國之有臺閣猶人之有耳目近日臺閣事不可以無於古言雖有設爲禁令之擧停啓不關於詣臺此所以近日筵敎中有臺臣則不可罷推禁令則予當固守之敎俾啓詣臺之路兼示堅定之意而今日次對又如是一齊違牌然則有國而無臺閣可乎卿之所請其言雖殊予所深嘅蓋亦如右眞所謂同行異情譴削之律諸臺烏敢辭乎依爲之出擧條秉模曰臺諫雖入來政院必不受啓此則先自政院糾正宜矣有防曰大臣旣言之矣臺閣爲國耳目誠如聖敎而以近日觀之安有如此國體乎若書之史冊垂之後世將謂斯何乎上曰厥說不必更提也昨夜之雨允叶田家之望諸道農形何如云也予以是少不弛於宵旰之憂也秉模曰此過一時之憂而俄所陳臺啓事則實爲萬世之憂也上曰須勿更提也嶺南農形卿或問之否秉模曰下於湖南云矣上曰關西之楚山江界北道之關北諸邑振古所無之歉荒云將何以接濟拯活此亦廟堂之責也秉模曰向於得雨之後聖念不弛於對越特以枉鬱疏伸之道求助於卿宰而迄無一人應旨其在對揚之義誠極未安所當請罷而實有位著俱空之慮姑先一竝從重推考何如上曰依爲之出擧條秉模曰頃因持平洪秉臣上疏批旨淸州牧使安廷鐸枉殺邑民委折明覈狀聞之意行會該道矣卽見忠淸監司李亨元啓本則枚擧各人等招辭以爲今二月淸州西江外一面面任以本面居民金旺大子望納軍丁而旺大負數三歲兒入庭所告內長子雲得已入於御營作米之役其外只有此兒云故以欺隱之罪決杖二十度拘囚其後數日旺大子自稱驗得者願爲捧疤故依其言疤定仍爲放送旺大以長子雲得與三歲幼稚外果無他長成之子又爲呈訴官庭發惡故更爲決杖十五度金旺大之致斃旣異於無辜濫杖故殺人命較正法杖分兩次決罪放釋歸家過一旬致死特其邂逅而屍親則冀免已定之軍役交口稱屈洞民則欲沮將來之括隱而合舌鼓動以致眞贗之易眩遠近之傳播而安廷鐸之事出於按法警俗之意則有不可以濫杖論亦不可以枉殺論請令廟堂稟處矣近來奸民漏丁之習誠一痼弊則官長之囚治或杖治在法當然而且其所用之杖及杖之度數俱不違於法典則其所物故於十餘日之後者特是邂逅耳該牧使論罪恐無可論而此事上徹旣由於臺臣之隨聞仰陳非出於民人之冒濫呼籲則亦不必追理一竝置之當初行會雖自廟堂在該道擧行當請令攸司稟處而直請廟堂稟處者事體未安該道臣推考何如上曰依爲之出擧條秉模曰此咸鏡監司金華鎭狀啓也枚擧會寧府使李健秀牒呈以爲開市時大國人牛馬料容入之數爲千餘石本府元會耳麥只爲十九石零該邑所在營賑耳麥一千石移劃需用其代以茂山府常平耳麥一千石還報事請令廟堂稟旨分付矣開市時牛馬料先爲移劃從後還報自是年年已行之例依狀請許施何如上曰依爲之出擧條秉模曰卽見黃海監司李泰永所報則枚擧前兵使姜五成牒呈以爲兵曹關內騎步兵價布依事目本錢參半上納云而今九十月當價布旣是昨年狀請之內以純錢收捧而已捧之錢還給民間更責木布殊非信令之意故以此論報該曹則以廟堂定奪之前非本曹所可擅許之意回移而期限迫頭勢不及行九十月當價布以純錢代捧矣昨年所許之限明秋純錢卽指今年新捧以前也該曹之據例靳持固是當然之事而該道之初不往復該曹又不論報本司九十月當直以純錢知委者大違格例帥臣今無可論而兵閫之事道臣亦無不摠察黃海監司李泰永罷職純錢收捧本非軍民之罪則旣捧還給不成事理九十月當則使之純錢上納何如上曰罷職則分揀爲先從重推考所捧純錢依爲之出擧條上曰七夕製今則想已懸題矣言之何妨生進幼學各出表賦而儒生旣應小學講故拈出小學中表題則曰擬調群臣賀曰安乃喜賦題則曰恒言不稱老此兩題未知何如秉模曰甚好甚好矣上曰場中或有宿構者耶有防曰安知無一箇不做者而伏想絶無而僅有矣秉模曰賦題則當出名作矣上曰又何所欲言耶秉模曰別無更陳之事而日熱尙如此榻御移時臣不敢覶縷矣上曰然則就座有防曰頃接宣川府使李郁延鐵山兼監牧官宣沙浦僉使林順範等牒報則府使眼同該牧官宣川所在身彌島所放馬匹一一點閱則案付馬五百九十九匹內見存只是一百九十五匹欠縮乃至四百四匹云故聞極驚駭欠縮年條及當該府使牧官等先自本寺發關査問於平安監司處矣卽見該監司金思穆回牒則丁未以前今無可考只就丁未以後區別報來而取考成冊則丁未府使李得駿僉使徐命台欠縮馬三十三匹內二十匹生徵貿立實欠縮爲十三匹戊申府使金益彬僉使徐命台欠縮馬爲七匹己酉府使李漢興僉使徐命台欠縮馬爲七匹庚戌府使李漢與僉使鄭東仁欠縮馬爲十匹辛亥府使尹範敍僉使鄭東仁欠縮馬爲三十四匹壬子府使李義弼僉使金昌仁欠縮馬爲三十七匹生徵貿立癸丑府使鄭學畊僉使金昌仁欠縮馬爲二十八匹今春摘奸時欠縮馬爲三百五匹合欠縮馬爲四百四匹云矣各年府使僉使所縮之數不至夥多時任府使僉使到任屬耳亦旣査括以報宜有參恕之道而卽以該監司報辭觀之前僉使金昌仁之昨年三月摘奸時始知四百數之見縮畏其罪重仍爲掩置至秋摘奸時只以九十九匹見縮樣瞞報本府云馬政何等重事而渠之莅任已過三載旣知四百闕額而畢竟掩匿彌縫者揆以法意誠極痛駭宣沙浦前僉使金昌仁依平薪珍島例卽其地定配而先令該府拿問捧供勘處且以地方官言之雖與牧官有異該牧馬政同爲察飭自是事目則不善照檢致此空群之境者亦不可無罪宣川前府使鄭學畊令該府拿問處之當該牧屬等令本道照法嚴繩後欠縮馬匹亦依平薪珍島例每年百匹式責立以充本數之意分付道臣使之嚴飭邑牧何如上曰依爲之出擧條上曰兩文任疏批卿等想已見之矣兵判之才器文章予已夙諳於胄筵且其疏章文字頗異於今世俗文也若論文苑主盟之人則無出其右而第其自先勳舊之家故未嘗有文任通擬者兵判之今始通顯尙云晩矣秉模曰聞此重臣近亦不廢看書云矣上曰昨日之批雖時文衡曾未得如此恩諭外人似或謂過矣而予之所深契於胄筵者無不有所償焉昨批所謂償博者是也況兵判則相知幾年一未嘗擢用之中間閱歷許多滄桑今其超躋中權羽翼詞垣可謂莫知爲而致之古人則償博而予則償知也大抵知人亦難毋論善知與不善知予必以此重臣爲當世不草草人也仍命庠進前敎曰昨使卿孫往傳辭疏善構之意而及見來疏少無文采之照爛處此後一文一疏之每每如此則能不有愧於薦主乎庠曰臣本見識謏淺才技短拙雖欲罄竭所蘊但止於此矣上曰近來政注太甚容易以提學望言之寧有一望三通之例乎如是則孰謂提學之貴也此不必自上提飭廟堂宜有糾正之擧矣昨日銓堂以越格通擬三違召牌而此有大不然者其所謂格例與臺啓簡通亦有間焉自昔文任通淸時簡通於時文衡者非公格而卽文苑故事也蓋昔人之可薦文任者聲價已菀公議已屬而歷數朝著非此莫可然猶就議於先輩主文然後通擬者此實重其事之意也今之所謂格例云者果是自來政格則老吏輩童習到白紛者皆是政格也寧有知不言之理也若非政格則吏判乃是天官之長豈可往復就定於時文衡有若公格者然耶至於兩館前文任許亦爲簡通云者尤不成說必也一番定式然後可無後弊也有防曰臣之文任通淸時大提學黃景源自在而未嘗以文字往復矣上敎秉模曰此後卿與領左相相議定式可也上曰開留進前冕膺進伏上曰今番仍任非爲卿也特寓敬老之意卿父重牢之日在何間耶冕膺曰在今十月矣上曰卿父之壯營提擧尙不出仕何以爲之云也冕膺曰臣父病後神精益衰萬無承膺之道矣上曰起居之班陪扈之節旣皆許免則此不過臥閤論道且本營之緊管不下於戶曹前提擧遞任後卿父又掌亦自有弦韋之義也雖曰老無能爲臥閤亦何妨也卿須往傳此意也載瓚曰臣於見職萬不稱當而其中越格通擬一款將未免貽羞文苑如是而豈可因仍蹲冒乎臣伏望亟許鐫改之命焉上曰昨日吏判之推考只爲速欲出場也旣無公格之已例則尙何論越格與否乎秉模曰崇品重宰外無敢陳懇於榻前筵體卽然而藝文提學金載瓚謂有難强之情勢有所煩陳不可無警推考何如上曰依爲之出擧條載瓚曰聖敎雖如此而臣則決不敢承命更伏望許免見帶之職焉上曰兩館提學先退斯速肅命後考試可也仍命書傳敎曰大臣旣有請罪之語而猶復引義不顧屑越事體所在極爲駭然藝文提學金載瓚爲先從重推考又命書傳敎曰今日七日製時對讀官只有入直玉堂一人云受由及試所進去人許遞前望單子入之待下批牌招察任在直之人亦爲年老入直騎郞及抄啓文臣注書外以對讀官加差秉模曰右邊捕將李漢豐以向來情勢凡係捕廳事尙不擧行所當請勘而論以廉防無怪其如此今姑許遞何如上曰依爲之出擧條仁浩曰右邊捕盜大將李漢豐許遞事命下矣在前如此之時有他邊大將兼察之例今番則何以爲之乎上曰左大將兼察牌招聽傳敎可也出擧條仍命書榻敎曰左邊捕盜大將趙圭鎭右邊捕盜大將兼察牌招聽傳敎上曰都承旨先退兩館提學肅單催促捧入試券五十軸受來後同成均與大提學先爲入來事出傳可也命退諸臣以次退出